กฎกระทรวงการแจ้งเลิกประกอบกิจการโรงงานจำพวกที่ 3 เพื่อเปลี่ยนแปลงเป็นโรงงานจำพวกที่ 1 หรือโรงงานจำพวกที่ 2 พ.ศ. 2564
ประกาศวันที่ 2021-04-05

content: กฎกระทรวง การแจ้งเลิกประกอบกิจการโรงงานจำพวกที่ ๓ เพื่อเปลี่ยนแปลงเป็นโรงงานจำพวกที่ ๑ หรือโรงงานจำพวกที่ ๒ พ.ศ. ๒๕๖๔
content: อาศัยอำนาจตามความในมาตรา ๖ วรรคหนึ่ง และมาตรา ๒๘/๑ แห่งพระราชบัญญัติโรงงาน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติโรงงาน (ฉบับที่ ๒) พ.ศ. ๒๕๖๒ รัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้
sectionNo: 1
content: ข้อ ๑ ภายใต้บังคับแห่งกฎกระทรวงกำหนดให้โรงงานตามประเภท ชนิด หรือขนาดใด เป็นโรงงานจำพวกที่ ๑ โรงงานจำพวกที่ ๒ หรือโรงงานจำพวกที่ ๓ ที่ออกตามมาตรา ๗ ผู้รับใบอนุญาตประกอบกิจการโรงงานจำพวกที่ ๓ ผู้ใดประสงค์จะเปลี่ยนแปลงโรงงานของตน เป็นโรงงานจำพวกที่ ๑ หรือโรงงานจำพวกที่ ๒
sectionNo: 1
content: ให้แจ้งการเลิกประกอบกิจการโรงงานเป็นหนังสือให้ผู้อนุญาตทราบ พร้อมทั้งส่งคืนใบอนุญาตต่อผู้อนุญาต
sectionNo: 2
content: ข้อ ๒ การแจ้งและการออกใบสำคัญการเลิกประกอบกิจการโรงงานจำพวกที่ ๓ ให้ดำเนินการโดยวิธีการทางอิเล็กทรอนิกส์ผ่านระบบเครือข่ายอิเล็กทรอนิกส์ของกรมโรงงานอุตสาหกรรมหรือสำนักงานอุตสาหกรรมจังหวัดเป็นหลัก ในกรณีที่ไม่สามารถดำเนินการได้หรือมีเหตุอื่นใดทำให้ไม่สามารถดำเนินการโดยวิธีการทางอิเล็กทรอนิกส์ได้
sectionNo: 2
content: ให้การดำเนินการดังกล่าวกระทำ ณ สถานที่ ดังต่อไปนี้ (๑) โรงงานในเขตกรุงเทพมหานคร ให้กระทำ ณ กรมโรงงานอุตสาหกรรม (๒) โรงงานในเขตจังหวัดอื่น ให้กระทำ ณ สำนักงานอุตสาหกรรมจังหวัด ในกรณีที่เป็นการแจ้งโดยวิธีการทางอิเล็กทรอนิกส์ ผู้รับใบอนุญาตประกอบกิจการโรงงานจำพวกที่ ๓
sectionNo: 2
content: ต้องส่งคืนใบอนุญาตต่อผู้อนุญาตภายในสิบห้าวันนับแต่วันที่มีการแจ้ง หากไม่ดำเนินการภายในระยะเวลาดังกล่าว ให้ถือว่าไม่ประสงค์จะให้ดำเนินการต่อไปและให้ผู้อนุญาตจำหน่ายเรื่องออกจากสารบบ
sectionNo: 3
content: ข้อ ๓ เมื่อผู้อนุญาตได้รับแจ้งการเลิกประกอบกิจการโรงงาน พร้อมทั้งได้รับใบอนุญาตคืนถูกต้องและครบถ้วนแล้ว ให้ผู้อนุญาตออกใบสำคัญการเลิกประกอบกิจการโรงงานจำพวกที่ ๓ เพื่อที่ผู้แจ้งจะได้ดำเนินการตามมาตรา ๑๐ หรือมาตรา ๑๑ ต่อไป
content: ให้ไว้ ณ วันที่ ๑๖ มีนาคม พ.ศ. ๒๕๖๔ สุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๘/๑ แห่งพระราชบัญญัติโรงงาน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติโรงงาน (ฉบับที่ ๒) พ.ศ. ๒๕๖๒ บัญญัติให้ผู้รับใบอนุญาตประกอบกิจการโรงงานซึ่งประสงค์จะเปลี่ยนแปลงโรงงานจำพวกที่ ๓ เป็นโรงงานจำพวกที่ ๑ หรือโรงงานจำพวกที่ ๒
content: แล้วแต่กรณี ให้แจ้งการเลิกประกอบกิจการโรงงานตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้